د هلمند په خانشین ولسوالۍ کې درنه جګړه روانه ده
چارواکي وایي د افغان امنیتي ځواکونو او مخالفو وسله والو ترمنځ د هلمند د خانشین په ولسوالۍ کې درنه جګړه روانه ده.
د هلمند په خانشین ولسوالۍ کې ۱۹ تنه پولیس او ۱۲ تنه هم د دولت وسله وال مخالفین وژل شوي او جګړه لاهم دوام لري. د هلمند ولایت د خانشین ولسوال حاجي تورجان هلمندوال له اشنا رادیو سره په خبرو کې وويل چې له تیرې شپې راهیسې په سل ګونو مخالفو وسله والو د دغې ولسوالۍ د نیولو لپاره بریدونه پیل کړي چې په ترڅ کې یې دواړو خواو ته د سر درون زیا رسیدلی دی. حاجي تورجان هلمندوال وویل چې اوس جګړه دخانشین د ولسوالۍ د ودانۍ په پنځه کیلو میترۍ کې روانه ده. د ښاغلي هلمندوال په وینا د قریه نو په نوم دوو امنیتي پوستو چي یوه د سرحدي او دوهمه يې هم د ملي پولیسو اړوند وې پدې جګړه کې مخالفانو لاس ته ورغلي دي. ولسوال هلمندوال وویل چې له تیرې شپې راهیسې په پيل شوې جګړه کې ۱۷ تنه ملي پوليس او ۲ تنه سرحدي پوليس وژل شوي او ۸ تنه نور سرحدي پوليس ټپیان شوي دي. دغه راز نوموړي وویل چې پدې جګړه کې د افغان حکومت ۱۲ مخالف وسله وال هم وژل شوي دي. خانشین د هلمند په جنوب کې د ډیورنډ کرښې سره نږدې پرته ولسوالۍ ده چې له امنیتي پلوه په تیرو کلونو کې د هلمند د شمالي ولسوالیو په پرتله له ښه امنیت څخه برخمنه وه . د خانشین ولسوال وايي چې که دوی ته پر وخت مرسته ونه رسیږي ممکن یو شمېر نوري سیمې هم د مخالفو وسله والو لاس ته ورشي . پر همدې مهال په هلمند کې د ۲۱۵ میوند قوال اوردو قومندان جنرا ل معین فقیر اشنا رادیو ته وويل چې دوی په سیمه کې تازه عملیات پلان کړي او ژر به تازه دمې افغان ځواکونه د خانشین ولسوالۍ د دفاع لپاره دغې سیمې ته ورسیږي . د هلمند د ولایتي شورا رئیس محمد کریم اتل وايي چې د نا امنیو لمن د هلمند له شمالي ولسواليو څخه اوس جنوبي امن ولسوالیو ته هم رسېدلې او دوی يې په اړه خپله اندېښنه مخکې لا مقاماتو ته رسولې ده. د بلې خوا دافغان حکومت وسله والو مخالفینو د یوه تلیفوني پیغام له لارې د خانشین پر ولسوالۍ د برید په اړه ويلي چې ګڼي سیمې يې تر خپلې ولکې لاندې را وستي او افغان سرتیرو ته يې مرګ ژوبله اړه ولې ده. د کندهار په غورک ولسوالۍ کې په یوه داخلي برید کې ۱۲ تنه پوليس وژل شوي او د برید وروسته دوه تنه برید کونکې له سیمې څخه تللي دي . پېښه نن د غورک ولسوالۍ د پيرقدم په امنیتي پوسته کې رامنځ ته شوې ده . د دې ولسوالۍ يوه امنیتي مسئول د نوم نه ښودلو په شرط اشنا رادیو ته وويل چې برید کونکو دوو پوليسو د خپلو وژل شویو همکارانو وسلې او مهمات هم له ځان سره وړي او د افغان حکومت د مخالفو وسله والوسره یوځای شوي دي. سرچينې زیاته کړه چې ممکن برید کونکي پوليس به د مخالفو وسله والو نفوذي کسان وو. د کندهار د پوليسو یو چارواکي امریکا غږ ته پیښه تائید کړې ده.دغه چارواکی وایي چې سیمه ته یې پلاوی استولی دی. غورک د کندهار په شمال لویدیځ کې د هلمند له سنګین او د اروزګان له دهراوود ولسوالۍ سره نږدې پرته ولسوالۍ ده چيې له تېرو ۲ میاشتو راهیسې دافغان حکومت مخالف وسله وال او افغان امنیتي ځواکونه په کې په سختو نښتو بوخت دي. د دې ولسوالۍ لار له کندهار سره تړل شوې او په ولسوالۍ کې پرتو امنیتي سرتیرو ته د هوا له لارې اکمالات کیږي . وسله والو طالبانو بیا د یوه تلیفوني پیغام له لارې د غورک ولسوالۍ په ده سبزي سیمه کې د ۱۴ پوليسو د وژل کیدو او ۲ نورو د ژوندي نیول کیدو ادعا کړې ده . عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي